text: Flugtfanger fængslet hver sit sted
  09 august 2012 kl. 14.42
  Brite og dansker er fængslet fire uger for flugt og vold mod tjenestemand.
  Tre uger på flugt og nu fire uger som varetægtsfængslet.
  Det er virkeligheden for en dansk mand og en brite, der overfaldt en funktionær i Kolding Arrest og derefter stak af.
  - De bliver placeret hver for sig i arresthuse, så de ikke får samme idé igen, siger vicepolitiinspektør Torben Svarrer ved Sydøstjyllands Politi til Ritzau.
  Anholdelsen af mændene skete onsdag klokken 17.10 nær Skive med en større politistyrke. Dog foregik det helt udramatisk, oplyser politiet.
  
  Sprang på ham
  Flugten den 17. juli var opsigtvækkende. Mændene - en dansker og en brite - kom ud i friheden efter at have overfaldet en fængselsfunktionær.
  Da han åbnede døren til deres celle, sprang de på ham og holdt noget - formentlig en kniv - for halsen af ham.
  - De tager nøgler og alarm fra ham, slår ham ned og spærrer ham inde i afdelingens køkken, har fængselsforbundets formand, Kim Østerbye, tidligere fortalt.
  Derefter skal mændene nu ikke tilbage til Kolding Arrest.
  - De skal ikke til Kolding, da de bruger vold for at stikke af, så det vil vi ikke byde personalet i Kolding, fortæller Torben Svarrer, der ikke vil fortælle, hvor de nu bliver placeret.
  Ved at sparke på en køkkendør lykkedes det for den overfaldne at alarmere sine kolleger.
  Offeret blev kørt på skadestuen, og samtidig forsøgte politibetjente at indfange mændene igen.
  Danskeren, der er 26 år, var varetægtsfængslet for narkohandel, mens den 48-årige brite havde overtrådt et indrejseforbud. Nu venter en dom for vold og flugt.
  Ved onsdagens anholdelse har politiet i øvrigt anholdt en tredje mand på 27 år. Han mistænkes for at have skjult de to.
  